Orxan Əsgərov

Orxan Rizvan oğlu Əsgərov () — Azərbaycanlı şəhid, baş leytenant, Azərbaycan Respublikasının İran İslam Respublikasındakı Səfirliyinin Mühafizə Xidmətinin rəisi.

 Həyatı 
Orxan Əsgərov 1982-ci il noyabrın 5-də Gəncə şəhərində anadan olub. Əslən Basarkeçər rayonunun Nərimanlı kəndindəndir. 1989–1998-ci illərdə Gəncə Şəhər 4 saylı tam orta məktəbdə, 1998–1999-cu illərdə isə ABŞ-də təhsil almışdır. 1999–2003-cü illərdə Bakı Dövlət Universitetinin Beynəlxalq hüquq və beynəlxalq münasibətlər fakültəsində bakalavr, 2003–2005-ci illərdə isə həmin universitetdə magistr təhsili, 2005–2007-ci illərdə isə aspirantura təhsili almışdır .

 Ailəsi 
Ailəli idi, 2 övladı var.

 Fəaliyyəti 
2014–2015-ci illərdə Rusiyada, 2015–2016-cı illərdə Ukraynada, 2016–2017-ci illərdə isə Gürcüstanda yerləşən Azərbaycanın səfirliklərində hərbi diplomatik xidmət etmişdi. 2018-ci ildə mühafizə xidmətinin rəisi vəzifəsinə yüksəlmiş və Türkiyənin İstanbul şəhərinə ezam edilmişdi. 2021-ci ildən etibarən isə İranın Tehran şəhərində yerləşən Azərbaycanın səfirlik kompleksində hərbi diplomatik xidmətə başlamışdı.

 Ölümü 
27 yanvar 2023-cü il Bakı vaxtı ilə səhər saat 08:30 radələrində Azərbaycan Respublikasının İran İslam Respublikasındakı səfirliyinə silahlı hücum olub.

Hücum edən şəxs "Kalaşnikov" markalı avtomat silahla mühafizə postunu yararaq, mühafizə xidmətinin rəisini qətlə yetirib. Səfirliyin iki nəfər mühafizə əməkdaşı da hücumun qarşısını alarkən yaralanıb.

Orxan Əsgərov Azərbaycanın xarici ölkələrdəki diplomatik nümayəndəliklərinə edilmiş hücumlar və digər insidentlər nəticəsində həyatını itirən ilk rəsmi şəxs olduğu bildirilir.

 Dəfni 
Orxan Əsgərovun cənazəsi 29 yanvarda Bakıya gətirildi. 30 yanvar 2023-cü ildə vida mərasimi keçirilmiş və İkinci Şəhidlər Xiyabanında dəfn olunmuşdur.

 Təltifi 
3 fevral 2023-cü ildə Azərbaycan Respublikası Prezidentinin sərəncamı ilə Əsgərov Orxan Rizvan oğlu (ölümündən sonra) "Vətən uğrunda" medalı ilə təltif edilmişdir.

 Həmçinin bax 
 Azərbaycanın İrandakı səfirliyinə hücum

 İstinadlar 

Kateqoriya:Azərbaycanın İrandakı səfirliyinə hücum